Anexarea regiunii ucrainene Crimeea şi evoluţiile militare din bazinul Mării Negre ameninţă arhitectura de securitate a Europei, avertizează membrii Comisiei PE.

"Prin suplimentarea capacităţilor militare strategice, inclusiv prin înarmarea puternică a Crimeei, Rusia creează de fapt o nouă platformă de lansare, de proporţiile enclavei Kaliningrad, de data aceasta în zona Mării Negre. În doar un an, forţa defensivă din Crimeea a fost transformată într-o forţă de atac, un instrument foarte puternic cu care Rusia poate ameninţa Europa Centrală, regiunea Balcanilor, sudul Europei, estul Mediteranei şi chiar Orientul Mijlociu", afirmă raportorul Ioan Mircea Paşcu, conform unui comunicat oficial.

Europarlamentarii au exprimat preocupare privind intensificarea de către Rusia a presiunilor asupra unor ţări est-europene precum România, Polonia şi statele baltice.

Membrii Comisiei PE pentru Afaceri Externe au atras atenţia că Rusia ar putea încerca să creeze un coridor terestru cu Crimeea, de-a lungul coastelor vestice ale Mării Azov, precum şi spre regiunea separatistă moldoveană Transnistria.

"Dacă Rusia nu va implementa deplin Acordul de la Minsk şi nu va returna Crimeea Ucrainei, Uniunea Europeană trebuie să intensifice sancţiunile şi să analizeze posibilitatea aprovizionării Ucrainei cu armament defensiv", recomandă Comisia pentru Afaceri Externe a Parlamentului European.